Pleidooi om beter kolfwerk val op dowe oreVishwa Fernando het twee vinnige paaltjies in Port Elizabeth geneem. Foto: Cricinfo. Ottis Gibson se pleidooi dat die Proteas beter in hul eerste beurt moet kolf, het blykbaar op dowe ore geval. Waar die Proteas op 19/3 op Kingsmead gesteier het, het hulle vandag op St. George’s Park drie paaltjies binne twee boulbeurte verloor. Op ’n groen kolfblad is die Proteas ingestuur om te kolf en een van Sri Lanka se Durban-helde, Vishwa Fernando, het amok onder die tuisspan se kolwers gemaak. Fernando het met die bal getoor en gereeld snelhede van vinniger as 140 km/h behaal. Eers is Dean Elgar – wat op die beste van tye nie baie elegant voor die paaltjies lyk nie – skoongeboul. Met die daaropvolgende aflewering is Hashim Amla ook skoongeboul. Dit is die eerste keer in 214 toetskolfbeurte dat die 35-jarige Durbaniet vir ’n goue eendjie uitgeknikker is. Daar moet kommer wees oor Amla se plek in die span. Waar hy vir ŉ groot gedeelte van sy loopbaan ’n gemiddeld van bo 50 gehandhaaf het, is sy gemiddeld deesdae 46.95. Temba Bavuma het homself in die volgende boulbeurt uitgehardloop en die Proteas het op 15/3 gewankel. Daarna het Faf du Plessis en Aiden Markram die kastaiings uit die vuur probeer krap, maar Du Plessis is op etenstyd deur Dimuth Karunaratne skoongeboul. Die Proteas se held van die Durban eerste beurt, Quinton de Kock (36*) het ’n goeie vennootskap saam met Markram (60) geniet. Die talentvolle paaltjiewagter se beurt het tot op hede sewe grenshoue ingesluit. Markram is egter nie te lank gelede been-voor-paaltjie betrap en die jongste beskikbare telling is 139/5. Indien Sri Lanka dié toets wen, sal hulle die eerste span uit Asië wees wat ’n toetsreeks in Suid-Afrika wen.